
A térbeli összefüggések megértési folyamatának vizsgálata

Kulcsszavak: építészképzés; oktatásmódszertan; 3D-modell; BIM; térérzékelés
Kutatásunk során arra a kérdésre keressük a választ, hogyan lehetne korszerűsíteni az építészképzést az épületmodellezés segítségével különös tekintettel az épületszerkezettani tantárgyak oktatására. Ehhez azonban szükségesnek találjuk a választ arra, hogy milyen oktatásmódszertanok segítségével lehet fejleszteni a hallgatók térérzékelését és térlátását az építészképzésben.
Dolgozatunkban kezdésként egy irodalmi áttekintést adunk az épületmodellezés oktatásáról, kezdve a külföldi példákkal, majd megvizsgáljuk a magyarországi egyetemek oktatási rendszerét ebben a témában. Ehhez több egyetem oktatóját kerestük fel, hogy minél pontosabb információt tudjunk leszűrni a magyar építész oktatás helyzetéről. Továbbá irodalmi áttekintést adunk az észlelés különböző fajtáiról, a térérzékelésről, illetve a mélységérzékelésről és azok jelzőmozzanatairól. Folytatásként megvizsgáljuk a térbeli képességek és a térbeli érzékelés jelenségét, illetve annak szerepét az építészet területén, illetve az oktatásban. Céljaink eléréséhez kutatást végeztünk a technológia fejlődés okozta agyműködési változásokról az építész képzés oktatásmódszertani fejlesztése érdekében. Itt részletesen vizsgáltuk az oktatásban jelenlévő generációk közötti különbséget, és a Z generáció jellemzőit, amellyel végezetül kiderül milyen oktatásmódszertanra is lenne szükség jelenleg a felsőoktatásban.
Saját egyetemünket vizsgálva folytatjuk dolgozatunkat és saját oktatásmódszertani kísérlet keretében összehasonlítjuk a 3D modell alapú és a hagyományos 2D rajz alapú épületszerkezettani oktatás hatékonyságát. A kísérlet során egy saját modell segítségével mérjük fel a hallgatók tudását, e mellett hallgatói véleményfelmérést is végeztünk. Ezekre az információkra alapozva egy második oktatásmódszertani kísérletet végeztünk a gamifikációra az építészhallgatók körében, a már előzőleg bevált kísérlet felépítést átemeltük, majd végül egy játékosabb formát kapott.
Célunk olyan módszereket keresni, amelyek az oktatási rendszerre tekintettel nem nagy anyagi vonzatúak, illetve könnyen kivitelezhetőek, és beilleszthetőek. Ehhez kínálunk most ebben a dolgozatban lényegi ismertetést, emellett kísérletet teszünk a gamifikáció beillesztésére az építész oktatásba. Ezzel felmérjük a hallgatók igényét a változásra és megtesszük az első lépéseket hosszútávú céljainkhoz.



